MOONG บวกกว่า 5% นิวไฮในรอบ 1 เดือน โบรกฯคาดกำไรปีนี้โต 32% ทะลุ 100 ลบ.
MOONG บวกกว่า 5% นิวไฮในรอบ 1 เดือน โบรกฯคาดกำไรปีนี้โต 32% ทะลุ 100 ลบ. โดย ณ เวลา 15.24 น. ราคาอยู่ที่ 6.10 บาท บวก 0.30 บาท หรือ 5.17% สูงสุดที่ 6.30 บาท ต่ำสุดที่ 5.85 บาท ด้วยมูลค่าซื้อขาย 3.90 ล้านบาท
23 ก.ค. 2561

ผู้สื่อข่าวรายงานว่า หุ้นบริษัท มุ่งพัฒนา อินเตอร์แนชชั่นแนล จำกัด (มหาชน) หรือ MOONG ณ เวลา 15.24 น. ราคาอยู่ที่ 6.10 บาท บวก 0.30 บาท หรือ 5.17% สูงสุดที่ 6.30 บาท ต่ำสุดที่ 5.85 บาท ด้วยมูลค่าซื้อขาย 3.90 ล้านบาท

ทั้งนี้ ราคาหุ้นปรับตัวเพิ่มขึ้นเป็นวันที่ 3 ติดต่อกัน นับตั้งแต่ราคาหุ้นอยู่ที่ระดับ 5.70 บาท เมื่อวันที่ 19 ก.ค.61 พร้อมทั้งปรับตัวเพิ่มขึ้นทำจุดสูงสุดในรอบ 1 เดือน นับตั้งแต่ราคาหุ้นอยู่ที่ระดับ 6.30 บาท เมื่อวันที่ 20 มิ.ย.61
ด้าน บล.โกลเบล็ก ระบุในบทวิเคราะห์ (13 มิ.ย.) แนะนำ “ถือ” ราคาเป้าหมาย 7.10 บาท/หุ้น โดยรายงานกำไรไตรมาส 1/61 เติบโต 23% จากไตรมาสก่อน และ 70% จากปีก่อน บริษัทรายงานผลการดำเนินงานช่วงไตรมาส 1/61 มีกำไรสุทธิ 32 ล้านบาท เติบโต 23% จากไตรมาสก่อน และ 70% จากปีก่อน มีปัจจัยมาจากยอดขายที่เพิ่มขึ้นราว 11% จากปีก่อน ผ่านแต่ละช่องทางการจัดจำหน่ายของบริษัท อาทิ Modern Trade เพิ่มขึ้น 9% จากปีก่อน Traditional Trade เพิ่มขึ้น 16% จากปีก่อน
อีกทั้ง บริษัทได้รับส่วนแบ่งกำไรจากบริษัทร่วมที่ 23.7 ล้านบาท เติบโต 20% จากไตรมาสก่อน และ 57% จากปีก่อน จากยอดขายและอัตรากำไรที่ดีขึ้นของบริษัทร่วม และยอดขายของผลิตภัณฑ์แม่และเด็กที่มีอัตรากำไรสูงกว่าผลิตภัณฑ์อื่นของบริษัทมีสัดส่วนเพิ่มขึ้น ส่งผลให้อัตรากำไรสุทธิของบริษัทอยู่ที่ 13.6% ปรับตัวดีขึ้นจากปี 60 ที่ 9.2%
อย่างไรก็ตาม กำไรสุทธิไตรมาส 1/61 มีสัดส่วนเป็น 40% ของประมาณกำไรสุทธิปี 61 เดิมที่ 81 ล้านบาท ได้พิจารณาปรับประมาณการกำไรปี 61 เพิ่มขึ้น 27% เป็น 104 ล้านบาทซึ่งเติบโต 32% จากปี 60 เนื่องจากเห็นถึงแนวโน้มที่ดีขึ้นโดยเฉพาะส่วนแบ่งกำไรสุทธิจากบริษัทร่วมไทยพีเจ้น ซึ่งคาดจะอยู่ที่ 84 ล้านบาท เติบโต 22% จากปีก่อน และคาดว่าบริษัทจะสามารถรักษาโมเมนตัมยอดขายผลิตภัณฑ์จุกนมและขวดนมได้ดี
ทั้งนี้บริษัทยังคงเปิดตัวผลิตภัณฑ์ใหม่ต่อเนื่องได้แก่ Breast Pump New Model 2018 และผลิตภัณฑ์ดูแลผิวเด็กทารกสูตรผสมซากุระ เป็นต้น รวมถึงมีช่องทางโปรโมทผลิตภัณฑ์ Youtube Channel ช่อง Pigeon Little Moments Club และคาดว่าบริษัทจะสามารถควบคุมค่าใช้จ่ายในการขายได้ดี จากเหตุผลโดยรวมข้างต้นคาดจะทำให้อัตรากำไรสุทธิของบริษัทปรับเพิ่มเป็น 11% เมื่อเทียบกับปี 60 ที่ 9%
อย่างไรก็ตาม ยังมีปัจจัยที่ต้องจับตาคือ ภาพรวมของยอดขายสินค้าอุปโภคบริโภค (FMCG : Fast-moving Consumer Goods) ในไตรมาส 1/61 แม้จะดีขึ้นจากหดตัว 4% จากปีก่อน ในไตรมาส 1/60 แต่ยังคงหดตัว 2.6% จากปีก่อน จึงต้องติดตามว่าจะมีพัฒนาการที่ดีขึ้นในช่วงเวลาที่เหลือหรือไม่
โดยคงคำแนะนำ “ถือ” ราคาเหมาะสม 7.10 บาท : MOONG สามารถสร้างการเติบโตของยอดขายในสินค้าแม่และเด็กได้ดีในสภาวะที่ผู้บริโภคชะลอการจับจ่ายใช้สอย  ฝ่ายวิจัยประเมินมูลค่าด้วยวิธี PEG Ratio โดยคำนวณอัตราเติบโตของกำไรย้อนหลัง 3 ปี (ปี 58-61) ได้ราว 11.5% จะได้ราคาเหมาะสม (Fully Diluted) ที่ 7.10 บาท ซึ่งราคาปัจจุบันปรับขึ้นมาตอบรับผลการดำเนินงานแล้วทำให้ยังเหลืออัพไซต์อีกไม่มาก  ทั้งนี้คาดการณ์อัตราผลตอบแทนเงินปันผลปี 61 ที่ 2.7%